Tina Nedergaard (V), 2010-03-05:
Jeg vil sådan lige indledningsvis henlede opmærksomheden på, at det lovgrundlag, som hele forespørgslen jo tager udgangspunkt i, er dannet af en bred kreds af forligspartier i Folketingssalen.
Jeg deltog selv i de forhandlinger i sin tid som uddannelsesordfører, og vi tillagde det alle sammen stor betydning, at der er regional og lokal uddannelsesdækning, og vi tillagde det alle sammen også stor betydning, at der var faglige miljøer, der var tilstrækkelig store og stærke til, at vi kan klare fremtidens krav i det danske samfund.
Baggrunden for oprettelsen af professionshøjskolerne, som jo altså et bredt flertal i Folketinget bakker op om, er at samle professionsbacheloruddannelserne i færre og stærkere uddannelsesmiljøer.
Som bekendt er formålet med professionshøjskoleloven først og fremmest at udmønte regeringens målsætning om, at mindst halvdelen af alle unge skal have en videregående uddannelse i 2015, samtidig med at færdiggørelsesalderen reduceres.
Der var en delmålsætning for i år om, at 45 pct. skulle have en videregående uddannelse, og det er vi faktisk oppe på, samtidig med at det også går lidt stærkere med, at de unge kommer i gang og igennem og får afsluttet deres uddannelse.
Det er den målsætning, vi kører efter og har kørt efter siden globaliseringsaftalen fra november 2006.
Det er også den målsætning, som oprettelsen af professionshøjskolerne i henhold til loven skal være med til at sikre.
Det er samtidig i loven forudsat, at bestyrelserne har vide rammer til at opfylde denne forpligtelse, så der er mulighed for at afstemme den enkelte professionshøjskoles organisation efter dens særlige behov i den region, hvor den hører hjemme.
Med andre ord, det er op til bestyrelsen at træffe beslutninger i meget vidt omfang.
Det er dog sådan, at ønsker en professionshøjskole at nedlægge et uddannelsessted, skal professionshøjskolen i henhold til § 29 i lov om professionshøjskoler indhente en udtalelse fra Regionsrådet herom.
Regeringens målsætning er som bekendt, at mindst halvdelen af alle unge skal have en videregående uddannelse i 2015.
Endvidere fører Undervisningsministeriet tilsyn med, om professionshøjskolen lever op til denne dækningsforpligtelse.
Det er således ministeriets opgave at vurdere, om professionshøjskolen lever op til forpligtelsen til regional uddannelsesdækning, når et uddannelsessted lukkes.
Hvis professionshøjskolen ikke lever op til den forpligtelse, kan ministeriet i henhold til loven udstede påbud om at ændre den pågældende virksomhed.
I særlige tilfælde kan bestyrelsen blive pålagt at undlade at nedlægge et helt uddannelsessted efter lovens § 29, stk. 2.
Det er dog som nævnt den enkelte professionshøjskole, der efter loven tager stilling til, hvordan et samlet udbud i en region sikres bedst muligt efter § 4 i professionshøjskoleloven.
I henhold til loven vurderes det også at være hensigtsmæssigt, at bestyrelsen generelt har vide rammer i forhold til varetagelsen af denne opgave.
Jeg har følgende bemærkninger til spørgsmålet om eventuelt at ændre taxametersystemet i forhold til udkantspørgsmålet.
På ungdomsuddannelsesområdet har man særlige tilskud, som tilgodeser institutionerne i tyndt befolkede områder og sikrer en geografisk spredning af uddannelsesstederne.
Det gælder både for erhvervsskolerne og gymnasierne.
De taxametre er faktisk tilvejebragt, ved at de øvrige gymnasier og erhvervsskoler bidrager til en pulje, som så går til udkantsområderne.
Professionshøjskolernes område er derimod meget stort, og derfor er det ikke rigtig relevant med udkantstaxametre. For alle professionshøjskoler gælder det nemlig, at de skal dække både tæt og tyndt befolkede områder.
Det gælder for dem alle sammen.
Det er derfor op til professionshøjskolerne selv at fastlægge en hensigtsmæssig uddannelsesstruktur i regionen, men jo også at fordele ressourcerne hensigtsmæssigt imellem stederne.
Den enkelte professionshøjskole kan frit disponere midlerne inden for deres samlede formål, herunder til aktivitet i udkantsområder.
I den forbindelse vil jeg gerne nævne, at areal indgår i beregningerne af professionshøjskolernes institutionstilskud, som derved kompenserer institutionerne med meget store geografiske dækningsområder.
Finansieringen tager altså i en vis udstrækning – ikke voldsomt, men i en vis udstrækning – højde for, at nogle professionshøjskoler skal dække større og tyndere befolkede områder.
Jeg vil da også nævne, at de problemer, vi helt aktuelt oplever, og som har fået UC Lillebælt til at beslutte at lukke Skårup Seminarium, ikke er problemer af en karakter, der ville kunne være løst med et udkantstilskud.
Det skyldes, at alle UC Lillebælts læreruddannelsessteder har givet underskud og forventes at ville give underskud.
Jeg har derfor på det foreliggende grundlag ikke planer om at ændre taxameteret.
Det stiller krav til professionshøjskolernes bestyrelser om at udvise fantasi, dygtighed, kreativitet og langtidsplanlægning.
Hvis grundlaget for et uddannelsessted svigter, må lukning ikke nødvendigvis være den eneste løsning, der overvejes.
Det mener jeg så bestemt heller ikke er tilfældet aktuelt i Skårup.
Jeg agter derfor at følge professionshøjskolernes planer for at sikre uddannelsesdækningen meget nøje, og jeg er glad for den politiske aftale af 5. november 2009 om udmøntningen af midler til de videregående uddannelser 2010-2012, som sikrer, at der er øget fokus på netop denne forpligtelse.
Helt konkret skal professionshøjskolerne i deres udviklingskontrakter for 2010 fremlægge en strategi for, hvordan de lever op til deres regionale dækningsforpligtelser.
Når disse strategier foreligger, vil vi alle sammen have et godt grundlag for at vurdere professionshøjskolernes evne til at sikre en bred uddannelsesdækning. Jeg vil afslutningsvis nævne, at jeg håber, vi er enige om i forligskredsen, at det i høj grad fortsat er et mål for os, at de faglige niveauer i professionsuddannelserne er i verdensklasse og på topniveau, og at det af og til også forudsætter, at man lokalt træffer beslutning om, hvordan man når dertil.
Det er begrundelsen for, at vi gennemførte etableringen af professionshøjskolerne og overlod så stor en del af ansvaret til netop bestyrelser, som jeg har fuld tillid til.